Kuigi sama päeva hommikul teatas valitsuse kommunikatsioonibüroo, et külaskäigul Tapa sõjaväeossa saadab peaministrit vaid kaitseväe juhataja Riho Terras, selgus hiljem, et kaasas oli ka oravapartei riigikogu valimiste Lääne-Viru esikolmik.
Valdo Randpere, kes on erakonna esinumber Lääne-Virumaal, põhjendas sõjaväelinnaku külastamist sellega, et liitus hiljuti kaitseliiduga ning tunneb muret Eesti julgeoleku pärast. Riigikogu riigikaitsekomisjoni ta ei kuulu.
"Valutan sarnaselt paljude inimestega Eestis südant meie riigi julgeoleku pärast. Seega oli minu jaoks täiesti loomulik vastata jaatavalt peaminister Taavi Rõivase kutsele ühineda temaga külaskäigul Tapa sõjaväelinnakusse," selgitas Randpere Delfile.
Samuti visiidil kaasas olnud endine keskerakondlane ning alates 2013. aasta juunist Reformierakonna ridadesse kuuluv Toomas Varek põhjendas oma käiku Tapale aga sellega, et on Rakvere Haigla nõukogu esimees ning osutab Tapa sõjaväelinnakule meditsiiniteenust.
"Kuna ma ei ole viimase kaheksa aasta jooksul külastanud Tapa sõjaväelinnakut, siis palusin võimalust osalemiseks ja see võimaldati. Meditsiiniteenuse osutamise osas sain vajalikku tagasisidet, kohtumised olid harivad," selgitas Varek, kes on Reformierakonna kolmas number Lääne-Virumaa ringkonnas.
Erakonna teine number, samuti Tapal kaasas olnud kunstiakadeemia rektor Signe Kivi viibib hetkel välismaal ning temalt kommentaari saada ei ole õnnestunud.